《秋日寄上晁春陵内翰五首 其五》
明代·卢楠

夙昔游帝京，雅志好弦歌。师旷调清徵，湘灵鼓云和。

一唱再三调，游鱼跃双波。调高和弥寡，返驾涉滹沱。

还顾望五原，杀气横嵯峨。誓欲扫龙庭，长驱出交河。

壮心忽不偕，白日空蹉跎。归来触罗网，伤哉可柰何。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。